CELEX: 62009CN0441
Language: el
Date: 2009-11-11 00:00:00
Title: Υπόθεση C-441/09: Προσφυγή της 11ης Νοεμβρίου 2009 — Επιτροπή των Ευρωπαϊκών Κοινοτήτων κατά Δημοκρατίας της Αυστρίας

30.1.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 24/27
            
         Προσφυγή της 11ης Νοεμβρίου 2009 — Επιτροπή των Ευρωπαϊκών Κοινοτήτων κατά Δημοκρατίας της Αυστρίας
   (Υπόθεση C-441/09)
   2010/C 24/50
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: Δ. Τριανταφύλλου και B.-R. Killmann)
   
      Καθής: Δημοκρατία της Αυστρίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               Να αναγνωρίσει ότι η Δημοκρατία της Αυστρίας, εφαρμόζοντας μειωμένο συντελεστή ΦΠΑ στις παραδόσεις, τις εισαγωγές και την ενδοκοινοτική απόκτηση ορισμένων ζώντων ζώων, ειδικότερα αλόγων, που δεν χρησιμοποιούνται για την παρασκευή τροφίμων για ανθρώπινη κατανάλωση ή ζωοτροφών, παρέβη τις υποχρεώσεις που υπέχει από τα άρθρα 96 και 98 σε συνδυασμό με το παράρτημα III της οδηγία περί φόρου προστιθεμένης αξίας (1)·
            
         
               —
            
            
               να καταδικάσει τη Δημοκρατία της Αυστρίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Κατά την Επιτροπή, το αυστριακό δίκαιο περί φόρου προστιθεμένης αξίας παραβαίνει τα άρθρα 96 και 98 σε συνδυασμό με το παράρτημα III της οδηγίας περί φόρου προστιθεμένης αξίας, καθόσον εφαρμόζει μειωμένο συντελεστή φόρου προστιθεμένης αξίας στις παραδόσεις ορισμένων ζώντων ζώων (ειδικότερα αλόγων) ακόμη και αν τα εν λόγω ζώα δεν προορίζονται για την παραγωγή τροφίμων.
   Η έννοια της φράσης «ζώντα ζώα» στο σημείο 1 του παραρτήματος III της οδηγίας περί φόρου προστιθεμένης αξίας δεν συνιστά αυτοτελή κατηγορία αλλά περιλαμβάνει μόνον εκείνα τα ζώα τα οποία συνήθως προορίζονται να χρησιμοποιηθούν ως τρόφιμα για ανθρώπινη κατανάλωση και ως ζωοτροφές. Η ερμηνεία αυτή ενισχύεται από την ισπανική, γαλλική, αγγλική, ιταλική, ολλανδική, πορτογαλική καθώς και τη σουηδική απόδοση της διατάξεως αυτής. Επιπλέον, ο εξαιρετικός χαρακτήρας της διατάξεως αυτής, κατά πάγια νομολογία, προϋποθέτει στενή ερμηνεία.
   Ειδικότερα, στην περίπτωση ζώων που ανήκουν στην οικογένεια των ιππίδων, σαφώς προέχει η χρησιμοποίησή τους ως υποζυγίων και ως ζώων προοριζομένων για να ιππεύονται (και όχι ως τροφίμων προοριζομένων για ανθρώπινη κατανάλωση ή ως ζωοτροφών).
   
      (1)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας· ΕΕ L 347, σ. 1.